Vier beseer toe skote by sentrum in WK klap(Foto bloot ter illustrasie: Megan Swart/Maroela Media) Vier mense, onder wie ŉ polisiekonstabel, is Dinsdag in ŉ skietery by ŉ winkelsentrum in Eersterivier in die Wes-Kaap beseer. Twee mans wou glo die poskantoor beroof toe die skietery uitgebreek het. Twee 21-jarige verdagtes is intussen in hegtenis geneem en sal binnekort in die Bluedowns-landdroshof verskyn. Joseph Swartbooi, polisiewoordvoerder, sê die polisie is omstreeks 12:45 na die toneel in Strandweg ontbied. “Luidens die polisieverslag het twee mans die poskantoor binnegedring en geld geëis. Toe polisiebeamptes by die toneel opdaag, het ŉ skietery ontstaan. “Twee mans, onderskeidelik 76 en 40 jaar oud, is raakgeskiet, asook ŉ 61-jarige vrou. ŉ 30-jarige polisiekonstabel het ook skietwonde opgedoen. Die vier slagoffers is almal na nabygeleë hospitale vir behandeling geneem.” Russel Meiring, woordvoerder vir ER24, sê een van die slagoffers was ŉ veiligheidswag wat ŉ ernstige skietwond in sy lies opgedoen het. Die ander man en vrou het glo skietwonde aan hul voete opgedoen.